ddrg/super_eurlex huggingface dataset:
Virallinen lehti nro C 096 , 08/04/1999 s. 0006



KIRJALLINEN KYSYMYS E-1424/98 esittäjä(t): Frode Kristoffersen (PPE) komissiolle (11. toukokuuta 1998) Aihe: PHARE-ohjelman toteuttaminen Katsooko komissio, että nykyinen PHARE-ohjelma saavuttaa tavoitteensa, kun otetaan huomioon muun muassa arvostelu, jonka mukaan PHARE-ohjelmalla ei nykymuodossaan ole käytettävissään riittävästi teknistä asiantuntemusta? Tällainen puute antaa arvostelun mukaan mahdollisuuden tiettyjen yritysten suosimiseen, sillä kilpailevilla yrityksillä ei ole riittävästi mahdollisuuksia keskustella omien tuotteidensa toiminnasta ja ominaisuuksista asianmukaisella teknisellä tasolla tarjouspyynnön esittäjien kanssa. Komissiota pyydetään myös ilmoittamaan, toimiiko tehtyjen sopimusten noudattamista koskeva pitkällinen menettely tyydyttävästi ja siten myös ajallaan. Komission jäsenen Hans van den Broekinkomission puolesta antama vastaus (12. kesäkuuta 1998) Komissiolla on käytössään riittävästi teknistä asiantuntemusta sekä komission omien että ulkopuolisten asiantuntijoiden suhteen. Jälkimmäisiä kutsutaan tarvittaessa tehtäviin. Tarjouskilpailumenettelyjä vahvistettiin vuonna 1997. Komissio otti käyttöön PHARE-ohjelmien vakiomuotoiset tarjouskilpailu- ja sopimusasiakirjat vuonna 1997. Tämä edellyttää suurempaa tarkkuutta useilla aloilla, joita ovat mm. tarjousten arviointimenettelyt, tarjousten arviointikomiteoiden kokoonpanot, tarjousten tekijöille annettu palaute ja eturistiriitojen välttämiseksi annetut tiukemmat säännöt. PHARE-ohjelman toteuttamisessa komissio noudattaa varainhoitoasetuksen(1) säännöksiä, joihin kuuluu töiden ja hankintasopimusten avoin kilpailuttaminen. Palveluhankintasopimusten osalta sovelletaan varainhoitoasetuksen 118 artiklan (sellaisena kuin se on muutettuna lokakuussa 1995)(2) säännöksiä sen varmistamiseksi, että kaikilla mahdollisilla palveluiden tarjoajilla on mahdollisuus kilpailla tasapuolisin perustein. Kun ohjelma on hyväksytty, sen yhteenvedon sisältö ja talousarvion erittely julkaistaan Euroopan yhteisöjen virallisessa lehdessä ja yksityiskohtainen kuvaus julkaistaan Internetissä yksittäisten palveluhankkeiden tarjouskilpailuttamisen yhteydessä. Näin voidaan varmistaa, että kaikilla yrityksillä on yhtäläinen mahdollisuus saada asiaankuuluvaa tietoa. Mahdollisia palveluiden tarjoajia pyydetään ilmaisemaan kiinnostuksensa hankkeen toteuttamisesta. Esivalinnalle asetetut vähimmäisvaatimukset täyttävät yritykset merkitään myöhemmin suppeaan tarjoajien luetteloon. Joutuisa sopimusten tekeminen on jatkuvana pyrkimyksenä, mutta komissio on velvollinen myös varmistamaan, että kilpailu on oikeudenmukaista, eikä se voi eikä halua tehdä kompromisseja avoimuutta koskevissa vaatimuksissa. Sopimusten tekemiseen ja tarjouskilpailuiden järjestämiseen on annettava riittävästi aikaa tarvittavan avoimuuden ja oikeudenmukaisuuden takaamiseksi. (1) EYVL L 356, 31.12.1977. (2) EYVL L 240, 7.10.1995.
KIRJALLINEN KYSYMYS E-2318/98

esittäjä(t): Gianfranco Dell'Alba (ARE) neuvostolle

(28. heinäkuuta 1998)

Aihe: Eurooppalainen troikka Tiibetissä

Pekingin suurlähettiläiden troikasta koostuva EU:n valtuuskunta kävi 1.-4. toukokuuta 1998 tietojenkeruumatkalla Tiibetissä. Matkan aikana Llhasan vankilassa puhkesi levottomuuksia, joissa seitsemän vankina ollutta tiibetiläistä munkkia kuoli ja kymmeniä muita vankeja loukkaantui. Yli kaksi kuukautta matkan jälkeen EU:n puheenjohtaja, joka on ryhtynyt vasta alustaviin toimiin EU:n ja Kiinan välisissä suhteissa, ei ole tehnyt julkista selvitystä matkasta, vaan ministeri Lloyd vastasi neuvoston puolesta 23. kesäkuuta 1998 pidetyssä Euroopan parlamentin ihmisoikeuksien alivaliokunnan kuulemistilaisuudessa asiasta esittämääni kysymykseen, että kyseisen selonteko oli "valmisteilla".

1. Voiko neuvosto sanoa, miksi se viivyttelee selonteon antamista, sillä valtuuskunnan matkasta on kulunut tasan kaksi kuukautta?

2. Onko totta, että vaikka selonteko olisi valmis, sitä ei julkaista sen vuoksi, että siinä ei voida olla viittaamatta Llhasan vankilan dramaattisiin tapahtumiin, joita troikan jäsenet todennäköisesti näkivät?

Vastaus

(9. marraskuuta 1998)

Arvoisan parlamentin jäsenen tarkoittama selonteko julkistettiin 19. kesäkuuta 1998. Tiibetissä 1.-10. toukokuuta vieraillut troikasta koostuva valtuuskunta kävi todella 4. toukokuuta Drapchin vankilassa Lhasassa. Se teki vierailusta yksityiskohtaisen selonteon, joka sisältää väitetyistä tapahtumista seuraavat alustavat huomautukset.

"'Pääasiallisen mielenkiinnon kohteena oli poliittisten vankien kohtelu. Myöhemmin on annettu tietoja, joiden mukaan vankilassa olisi 1. toukokuuta puhjennut huomattavia levottomuuksia. Valtuuskunta ei ollut vankilassa käynnin aikana tietoinen näistä raporteista. Tiibetin viranomaiset olivat ilmaisseet vierailun suhteen jonkin verran epäilyjä (ks. 8. kohta), mutta niille ei saatu selitystä, ja valtuuskunta sai vaikutelman, että kyseessä oli Tiibetin viranomaisten käyttämä neuvottelutaktiikka. Tiedotustilaisuus pidettiin ulkona vankilan porttien ulkopuolella ennen vierailua itse vankilassa, mikä oli valtuuskunnan mielestä epätavallista. Kuitenkin ei ollut havaittavissa mitään näkyviä merkkejä kapinan seurauksista, ja vankilan viranomaiset eivät tietenkään maininneet tällaista tapahtumaa. Sikäli kuin voitiin todeta, vartiointi oli normaalia, ilman ilmeisiä merkkejä ylimääräisistä vartijoista tai vahvistetuista turvallisuustoimista.'"

Puheenjohtajavaltion ja muutamien jäsenvaltioiden tietoon tuli elokuussa 1998 uusia raportteja troikan vierailun aikana, sitä ennen ja sen jälkeen tapahtuneista levottomuuksista, joissa olisi kuollut jopa kymmenen ihmistä. Tähän mennessä ei ole ollut mahdollista vahvistaa näitä raportteja.
Virallinen lehti nro C 096 , 08/04/1999 s. 0111



KIRJALLINEN KYSYMYS E-2535/98 esittäjä(t): André Fourçans (PPE) neuvostolle (1. syyskuuta 1998) Aihe: Euroopan rahoitusmarkkinoiden toiminta Euron käyttöönotto tulee yhdentämään Euroopan rahoitusmarkkinoita entisestään. Vastikään annettu ilmoitus Lontoon ja Frankfurtin pörssin yhdistämisestä on ensimmäinen merkki tästä kehityksestä. Katsooko neuvosto, että tässä uudessa, asteittain käyttöön otettavassa toimintakehyksessä olisi entistä enemmän yhdenmukaistettava Euroopan rahoitusmarkkinoiden toimintasääntöjä, vai että olisi pikemminkin pyrittävä luomaan Yhdysvaltain Security and Exchange Commissionin kaltainen eurooppalainen valvontaelin? Vastaus (3. marraskuuta 1998) Palautetaan mieliin, että Cardiffin Eurooppa-neuvosto kehotti kesäkuussa 1998 "komissiota esittämään Wienin Eurooppa-neuvostoon mennessä toimintakehyksen rahoituspalvelujen sisämarkkinoiden parantamiseksi tarkastelemalla erityisesti voimassa olevan lainsäädännön täytäntöönpanon tehokkuutta ja tuomalla esiin heikkouksia, jotka voivat edellyttää lainsäädännön muuttumista". Tätä silmällä pitäen komissio on juuri esittänyt ehdotuksen Euroopan parlamentin ja neuvoston direktiiviksi elektronisen rahan liikkeeseenlaskijoiden liiketoiminnan aloittamisesta, harjoittamisesta ja toiminnan vakauden valvonnasta. Lisäksi komissio on juuri esittänyt yhtenäismarkkinoiden toimintasuunnitelmansa mukaisesti kaksi ehdotusta Euroopan parlamentin ja neuvoston direktiiviksi arvopapereihin kohdistuvaa yhteistä sijoitustoimintaa harjoittavista yrityksistä (yhteissijoitusyritykset) annetun direktiivin 85/611/ETY muuttamisesta. Komissio ei ole tähän mennessä esittänyt neuvostolle muita ehdotuksia pankki- tai pörssialan yhdenmukaistamisesta Euroopassa.
Virallinen lehti nro C 096 , 08/04/1999 s. 0105



KIRJALLINEN KYSYMYS E-2491/98 esittäjä(t): Allan Macartney (ARE) komissiolle (30. heinäkuuta 1998) Aihe: Kalastuskiintiöiden käyttö Voiko komissio antaa tarkan selvityksen sellaisten kalastuskiintiöiden määrästä, joiden käyttäjät eivät ole sen jäsenvaltion kansalaisia, jolle kiintiö kuuluu (ottamatta huomioon kiintiöiden vaihtoja)? Jos vastaus on myönteinen, voiko komissio kertoa mitä valtioita tämä käytäntö koskee ja miten yleistä se on? Erityisesti, voiko komissio antaa ajan tasalla olevaa tilastotietoa niistä Alankomaiden kansalaisten käyttämistä kiintiöistä, jotka aiemmin kuuluivat muille valtioille kuin Alankomaille? Komission jäsenen Emma Boninonkomission puolesta antama vastaus (10. syyskuuta 1998) Komissio ei valitettavasti voi toimittaa pyydettyjä tietoja, koska niitä ei ole saatavilla. Suurimpien sallittujen saaliiden (TAC) ja kiintiöiden järjestelmän hallintoa varten vaaditaan ainoastaan tiedot jäsenvaltioiden lipun alla purjehtivien alusten kunkin kalakannan kumulatiivisista saaliista, joten komissiolle toimitetaan ainoastaan nämä tiedot.
Virallinen lehti nro C 096 , 08/04/1999 s. 0160



KIRJALLINEN KYSYMYS E-3089/98 esittäjä(t): Nikitas Kaklamanis (UPE) komissiolle (16. lokakuuta 1998) Aihe: Turkin armeijan tiesulku ortodoksiluostariin johtavalla tiellä Turkissa sijaitseva ortodoksiluostari Mor Gabriel on maailman vanhimpia: luostarilla on jo yli 1600 vuoden historia takanaan. Meidän päiviimme asti siellä on opetettu ortodoksiuskontoa ja aramean kieltä, ja samalla luostari on kolmen miljoonan ortodoksiuskoa tunnustavan syyrialaisen hengellinen koti. Viime kuukausina suuret amerikkalaislehdet (esimerkiksi Los Angeles Times 21. elokuuta 1998 ja myös muut lehdet) ovat kertoneet, että islamistinen aluehallinnon johtaja Fikret Güven on erilaisin tempuin yrittänyt lopettaa opetustoiminnan luostarissa, jossa on tällä hetkellä 30 opiskelijaa. Myös tunnettu rasistinen laki, joka kieltää ei-turkkilaisten Turkin kansalaisten pappisvihkimyksen, on pantu täytäntöön, ja nyt Turkin viranomaiset pyrkivät tyhjentämään luostarin kristinuskon opettajista. Kaiken lisäksi sijoitettiin hiljattain Hamberlin kylään, luostarin lähelle, Turkin armeijan valvontapiste (jota vartioidaan tankein), ja tässä valvontapisteessä merkitään muistiin kaikkien niiden uskovaisten nimet, jotka haluavat vierailla luostarissa. Voiko komissio ilmoittaa, mikä on sen kanta tässä asiassa, ja kertoa, miten se aikoo reagoida? Onhan käynyt selväksi, että koska EU on pysytellyt toimettomana aina kun Turkin alueelle jääneiden ei-islamilaisten vähemmistöjen oikeuksia on loukattu, Turkki on tullut yhä röyhkeämmäksi ja on alkanut käyttää yhä kovempia terrori- ja vainoamismenetelmiä näitä vähemmistöjä kohtaan. Komission jäsenen Hans van den Broekinkomission puolesta antama vastaus (10. marraskuuta 1998) Komissio pyytää kunnianarvoisaa jäsentä tutustumaan vastaukseen, jonka komissio antoi rouva Katerina Daskalakin esittämään kirjalliseen kysymykseen E-2159/98(1). (1) EYVL C 31, 5.2.1999, s. 128.
Virallinen lehti nro C 096 , 08/04/1999 s. 0087



KIRJALLINEN KYSYMYS P-2409/98 esittäjä(t): Joan Colom i Naval (PSE) komissiolle (17. heinäkuuta 1998) Aihe: Komission läsnäolo Macaossa Euroopan parlamentin suhteista Kiinan kansantasavaltaan vastaava valtuuskunta vierailee Kiinan kansantasavallassa noin joka toinen vuosi. Viimeisin vierailu tapahtui tämän vuoden toukokuun lopulla ja kesäkuun ensimmäisellä viikolla. Kuten aiemminkin, komission Pekingin toimisto avusti monin tavoin, aina käytännön järjestelyistä tiedotustilaisuuksien järjestämiseen. komission edustaja osallistui muun muassa useisiin virallisiin kokouksiin ja toimiston työntekijä seurasi valtuuskuntaa koko sen vierailun ajan Dalyaniin asti. Perustamisestaan lähtien Euroopan parlamentin valtuuskunta on kahdesti sisällyttänyt vierailuunsa myös Macaon, ensimmäisen kerran vuonna 1991 ja tänä vuonna lauantai-illasta 6. kesäkuuta sunnuntai-iltapäivään 7. kesäkuuta, jona aikana valtuuskunnalla oli tapaamisia kuvernöörin, Macaon lakiasäätävän neuvoston ja eräistä hankkeista, joihin EU osallistuu, vastaavien henkilöiden kanssa. Koko Macaossa vietettynä päivänä kukaan komission Hongkongin toimistosta ei osallistunut vierailuun, huolimatta siitä, että Macao kuuluu sen toimivallan piiriin. Katsooko komissio, että läsnäolo Macaossa ei kuulu komission Hongkongin toimiston vastuualueeseen? Pitikö se läsnäoloa hyödyttömänä? Ottaen huomioon, että komission Hongkongin toimisto osallistui kuitenkin Hongkongissa konsulien kanssa järjestettyyn tapaamiseen, mitkä olivat tämän poissaolon syyt? Komission jäsenen Hans van den Broekinkomission puolesta antama vastaus (17. syyskuuta 1998) Komission Hongkongissa oleva toimisto edustaa komissiota myös Macaossa. Se pitää yllä läheisiä yhteyksiä Macaon viranomaisiin ja seuraa aktiivisesti useita komission Macaossa toteuttamia ohjelmia. Arvoisan parlamentin jäsenen mainitsema parlamentin valtuuskunta vieraili Macaossa ja Hongkongissa 6.-8. kesäkuuta 1998. komission Hongkongissa oleva toimisto järjesti kyseisen valtuuskunnan ohjelman läheisessä yhteistyössä parlamentin sihteeristön kanssa. Toimisto osallistui myös järjestelyihin, jotka liittyivät parlamentin valtuuskunnan tapaamisiin sekä Hongkongin että Macaon paikallisten viranomaisten ja elinten edustajien kanssa. Erityisesti mainittakoon, että toimisto järjesti parlamentin valtuuskunnan tapaamisen unionin jäsenvaltioiden Hongkongissa sijaitsevien edustustojen päälliköiden kanssa ja osallistui myös itse tapaamiseen. Tapaamisessa käsiteltiin sekä Hongkongia että Macaota koskevia asioita. Henkilöstösyistä komission Hongkongissa oleva toimisto ei valitettavasti kuitenkaan voinut lähettää edustajaansa Macaossa pidettyyn tapaamiseen.
Virallinen lehti nro C 096 , 08/04/1999 s. 0026



KIRJALLINEN KYSYMYS E-2034/98 esittäjä(t): Marie-Noëlle Lienemann (PSE) komissiolle (7. heinäkuuta 1998) Aihe: Työajan lyhentäminen Miten komissio saattoi sanoa yhteisön ja jäsenvaltioiden talouspolitiikan suuntaviivoja käsittelevässä asiakirjassaan KOM(98) 279, että "yleinen ja pakollinen työajan lyhentäminen... voisi kuitenkin johtaa kielteisiin seurauksiin ja sitä tulisi sen vuoksi välttää", vaikka se tietää, että kahdessa jäsenvaltiossa ollaan päätetty siirtyä 35-tuntiseen työviikkoon? Komission jäsenen Yves-Thibault de Silguynkomission puolesta antama vastaus (22. syyskuuta 1998) Komissiolla ei ole aikomusta puuttua jäsenvaltioiden harjoittamaan politiikkaan silloin, kun se kuuluu yksinomaan kansalliseen toimivaltaan. Komissio aikoo jatkaa toissijaisuusperiaatteen noudattamista. Komissio valvoo kuitenkin yhteisön etua myös talouspolitiikan alalla. Eurooppa-neuvosto ja Ecofin-neuvosto ovat pyytäneet komissiolta talouspolitiikkojen tiiviimpää yhteensovittamista, jotta voitaisiin taata yhteisen rahan käyttöönoton onnistuminen ja työllisyyden merkittävä lisääminen yhteisössä. Juuri tätä silmällä pitäen komissio laati vuoden 1998 suosituksensa talouspolitiikan laajoiksi suuntaviivoiksi. komission tehtävänä on siis esittää täysin riippumaton näkemyksensä kaikista talouspoliittisista aloitteista, joilla voi olla merkittävä vaikutus koko yhteisön talouteen tai EY:n perustamissopimuksessa talouspolitiikalle osoitettujen taloudellisten tavoitteiden saavuttamiseen (EY:n perustamissopimuksen 2 artikla). Työajan lyhentäminen kuuluu tähän talouspoliittisten toimenpiteiden luokkaan. Näin ollen on normaalia, että komissio esittää kantansa aiheesta toissijaisuusperiaatetta noudattaen. Komissio katsoo, että työajan lyhentäminen ei saa heikentää eurooppalaisten yritysten kilpailukykyä. Tämä yleinen periaate ei ole kuitenkaan ristiriidassa sellaisten kansallisten aloitteiden kanssa, joiden avulla työajan lyhentäminen järjestetään niin, että Euroopan kilpailukyky säilyy.
Virallinen lehti nro C 096 , 08/04/1999 s. 0095



KIRJALLINEN KYSYMYS E-2429/98 esittäjä(t): Frédéric Striby (I-EDN) komissiolle (30. heinäkuuta 1998) Aihe: EU:n Elsassille ja erityisesti Haut-Rhinin departementille myöntämät tuet 1. Kuinka paljon EU on kaikkiaan maksanut rahallista tukea Elsassille ja erityisesti Haut-Rhinin departementille vuoden 1995 tammikuusta lähtien? 2. Mihin hankkeisiin ja mistä rahastoista nämä avustukset on myönnetty? 3. Mitä konkreettisia hankkeita on toteutettu seuraavilla aloilla: - nuoriso - koulutus - työllisyyden tukeminen - yliopistot - tutkimus ja kehitys - kulttuuri - ystävyyskaupunkitoiminta - rajat ylittävä yhteistyö - talouden kehittäminen - kansalaistiedotus, ja kuinka paljon kuhunkin on myönnetty tukea? Komission puheenjohtajan Jacques Santerinkomission puolesta antama täydentävä vastaus (28. lokakuuta 1998) Komissio antaa seuraavat tiedot täydennyksenä 22. syyskuuta 1998(1) antamaansa vastaukseen. Vastauksensa pituuden vuoksi komissio lähettää sen suoraan kunnianarvoisalle jäsenelle ja parlamentin sihteeristölle. (1) EYVL C 50, 22.2.1999.
Virallinen lehti nro C 096 , 08/04/1999 s. 0074



KIRJALLINEN KYSYMYS E-2321/98 esittäjä(t): José Apolinário (PSE) komissiolle (22. heinäkuuta 1998) Aihe: Interreg-aloite Ottaen huomioon taloudellisen ja sosiaalisen koheesion periaatteen ja sen yksiselitteiset aluepoliittiset vaikutukset voiko komissio selvittää missä määrin Portugalin sisämaan alueet otettiin huomioon Interreg-aloitteessa? Kuinka paljon ja mitä varoja näille alueille kohdistettiin kaudella 1994-1999 ja mitä suunnitelmia Interreg-aloitteessa on Portugalin osalle kaudeksi 2000-2006? Komission jäsenen Monika Wulf-Mathiesinkomission puolesta antama vastaus (15. syyskuuta 1998) Kaudella 1994-1999 Portugalin ja Espanjan viranomaisille on myönnetty noin 570 miljoonaa ecua osana Interreg II -yhteisöaloitetta. Tästä summasta noin 208 miljoonaa ecua on suunnattu Portugalin alaohjelmalle ja noin 363 miljoonaa ecua Espanjan alaohjelmalle. Varojen keskittämisestä sisämaan alueille sovittiin aloitteen hyväksymisen yhteydessä, kun päätettiin, että aloite kattaisi yksinomaan raja-alueet (NUTS III -tasolla: Minho-Lima, Cavado, Alto Trás-os-Montes, Douro, Beira Interior Norte, Cova da Beira, Beira Interior Sul, Alto Alentejo, Alentejo Central, Baixo Alentejo ja Algarve). Kaudeksi 2000-2006 komissio ehdottaa yhteisöaloitteiden määrän vähentämistä kolmeen, joista yksi koskisi alueiden välistä yhteistyötä. Lisäksi komissio ehdottaa, että rahavaroista kohdennettaisiin 5 prosenttia yhteisö-aloitteille. Tässä vaiheessa ei ole vielä mahdollista sanoa, miten tämä määrä jakautuu eri jäsenvaltioiden kesken.
Virallinen lehti nro C 096 , 08/04/1999 s. 0136



KIRJALLINEN KYSYMYS E-2693/98 esittäjä(t): Iñigo Méndez de Vigo (PPE) komissiolle (1. syyskuuta 1998) Aihe: Papua-Uutta-Guineaa kohdannut vedenalainen maanjäristys, jonka voimakkuus oli 7 astetta Richterin asteikolla Papua-Uuden-Guinean luoteisosaa kohdanneen hyökyaallon seurauksena tuhansia ihmisiä on kuollut, suuri osa heistä oli lapsia. Aallot, joiden korkeus saattoi olla jopa 10 metriä, tuhosivat kokonaan noin kolmenkymmenen kilometrin levyisen kaistaleen ja useita kyliä. Tietääkö komissio tilanteen vakavuuden? Onko komissio toimittanut mitään humanitääristä hätäapua alueelle? Jos ei, aikooko komissio toteuttaa mitään toimenpiteitä hyökyaallon aiheuttamien seurausten lieventämiseksi? Komission jäsenen Emma Boninonkomission puolesta antama vastaus (17. syyskuuta 1998) Välittömästi sen jälkeen, kun hyökyaalto iski Papua-Uuteen-Guineaan 17. heinäkuuta 1998, komissio suuntasi onnettomuusalueelle erääseen toiseen avustustoimeen liittyviä hätäaputarvikkeita, jotka olivat matkalla Bougainvillen saarelle. Tämä ensiapu käsitti lääke- ja kuntoutuspaketteja, vaatteita ja muita ehdottoman välttämättömiä tarvikkeita. Lisäksi komissio tarjosi 500 000 ecun arvosta humanitaarista apua katastrofin uhrien auttamiseksi. Tämä oli tarkoitettu uusien hätäaputarvikkeiden, kuten lääkkeiden, elintarvikkeiden ja puhtaan veden, toimittamiseen eurooppalaisten kansalaisjärjestöjen kautta. Kansainvälisesti luonnonkatastrofiin reagoitiin kuitenkin nopeasti ja laajamittaisesti; siitä ottivat vastuuta hallitukset (erityisesti Australia, Uusi Seelanti, Ranska ja Japani), kansalaisjärjestöt ja yksityishenkilöt. Heinäkuun lopulla julkaistussa raportissa YK:n humanitaarisista asioista vastaava toimisto ja sen Papua-Uuteen-Guineaan lähettämä työryhmä ilmoittivat, että kaikista välittömän hätäavun tarpeista oli huolehdittu. Tieto vahvistettiin monista muista lähteistä. Kuultuaan kansalaisjärjestöjä, joiden oli tarkoitus hoitaa yhteisön rahoittaman avun toteutus asianomaisten YK:n yksikköjen ja yhteisön Papua-Uuden-Guinean edustuston kanssa, ja ottaen huomioon epätavallisen runsaan kansainvälisen panoksen komissio päätti kohdentaa käytettäväksi asetetut varat uudelleen kiireellisempää apua edellyttäviin hätätilanteisiin muualla maailmassa. Hyökyaallon vaurioittamalla alueella tehtävän kunnostus- ja jälleenrakennustyön osalta komissio aikoo tarkastella perusteellisesti kaikkia Papua-Uuden-Guinean hallituksen mahdollisesti esittämiä konkreettisia pyyntöjä.
Virallinen lehti nro C 096 , 08/04/1999 s. 0050



KIRJALLINEN KYSYMYS E-2171/98 esittäjä(t): Hiltrud Breyer (V) neuvostolle (10. heinäkuuta 1998) Aihe: EU-lainsäädännön loukkaaminen radioaktiivisen materiaalin kuljetuksissa Voiko neuvosto kertoa, mihin toimiin se aikoo ryhtyä sen suhteen, että jäsenvaltiot loukkaavat radioaktiivisen materiaalin kuljetuksissa säteilysuojausta koskevia EU:n säädöksiä, kuten 3.2.1992 annettua neuvoston direktiiviä 92/3/Euratom(1) sekä direktiiviä 96/29/Euratom(2)? Vastaus (19. lokakuuta 1998) Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta annetun neuvoston direktiivin 92/3/Euratom(3) 21 artiklassa sekä perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta annetun direktiivin 96/29/Euratom(4) 55 artiklassa säädetään, että jäsenvaltioiden on ilmoitettava viipymättä komissiolle kyseisten direktiivien edellyttämistä laeista, asetuksista ja hallinnollisista määräyksistä. Näin ollen on komission tehtävä valvoa, että jäsenvaltiot noudattavat kyseisten direktiivien säännöksiä. (1) EYVL L 35, 12.2.1992, s. 24. (2) EYVL L 159, 29.6.1996, s. 1. (3) EYVL L 35, 12.2.1992, s. 24. (4) EYVL L 159, 29.6.1996, s. 1.
KIRJALLINEN KYSYMYS E-1840/98

esittäjä(t): James Moorhouse (ELDR) komissiolle

(12. kesäkuuta 1998)

Aihe: Ihmisoikeustilanne Kongon demokraattisessa tasavallassa

Mihin toimiin komissio on ryhtynyt tai mihin toimiin se aikoo ryhtyä kannustaakseen Kongon demokraattista tasavaltaa kunnioittamaan ihmisoikeuksia, vapauttamaan poliittisia vankeja ja sitoutumaan vakaasti demokraattisen kehityksen edistämiseen?

Komission jäsenen J. Pinheironkomission puolesta antama vastaus

(9. heinäkuuta 1998)

Komissio muistuttaa mieliin, että suora yhteistyö unionin ja entisen Zairen välillä keskeytettiin vuoden 1992 alussa, koska maan hallitus asetti esteitä demokratisoitumisprosessille. Siitä lähtien unioni on pitänyt yllä varovaisia ja asteittain edistyviä suhteita tarkoituksenaan rohkaista Kongon kansantasavallan hallitusta aikaansaamaan edistystä demokratisoitumisen alalla. Yleisten asiain neuvosto vahvisti päätelmissään tämän politiikan 15. syyskuuta 1997: yhteistyöhön ryhdytään uudestaan sitä mukaa, kun edistystä todetaan tapahtuvan ihmisoikeuksien, demokratisoitumisen ja oikeusvaltion alalla.

Komissio seuraa tarkkaavaisesti ja huolestuneena jäsenvaltioiden kanssa koordinoiden tilanteen kehittymistä Kinshasassa. Hallituksen kanssa on kuitenkin pidetty yllä kriittistä ja rakentavaa vuoropuhelua edellä mainitun asteittain kehittyvän politiikan mukaisesti. Tässä yhteydessä komissio osallistuu yhteisiin vetoomuksiin, joita Euroopan unionin troikan valtuuskunnat ja jäsenvaltioiden paikalla toimivat lähetystöt esittävät Kongon hallitukselle.

Komission tässä yhteydessä suorittamat ja suunnittelemat toimet, jotka toteutetaan koordinoiden jäsenvaltioiden kanssa parlamentin jäsenen mainitsemilla aloilla eli ihmisoikeuksien kunnioittamisen, oikeusvaltioperiaatteen ja demokratisoimisen tukemisen edistämiseksi, ovat seuraavat:

- 30 miljoonan ecun rahoitussitoumus on käytettävissä vaaleja valmistelevan tukiohjelman yhteydessä. Ohjelmalla pyritään laskemaan ja rekisteröimään äänestäjät sekä toteuttamaan muut toimet, joilla helpotetaan vaalien ja mahdollisen perustuslaillisen kansanäänestyksen järjestämistä;

- neljän miljoonan ecun sitoumus, jonka tarkoituksena on perustaa Euroopan vaalitarkkailuryhmä valvomaan vaalimenettelyä. Paikallista toimintaa lukuunottamatta toimea ei ole vielä pantu täytäntöön, sillä odotellaan todellisen vaalimenettelyn alkamista;

- huhti- ja toukokuussa 1998 valtuuskunta kävi Kinshasassa tarkoituksenaan tehdä tukiohjelma ihmisoikeuksien kunnioittamiseksi ja oikeusjärjestyksen palauttamiseksi. Komissio tutkii parhaillaan mahdollisuuksia panna tällainen ohjelma täytäntöön.